**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2021. október 26-i ülésére**

**Tájékoztatás Szombathely Megyei Jogú Város Önkormányzata által fenntartott óvodák óvodapedagógusi ellátottságáról**

A Kulturális, Oktatási és Civil Bizottság 2021. szeptemberi ülésén kérésként fogalmazódott meg, hogy a Bizottság kapjon tájékoztatást a Szombathely Megyei Jogú Város Önkormányzata által fenntartott óvodák óvodapedagógusi ellátottságáról.

Országosan jelentkező probléma, hogy minden évben egyre nagyobb kihívást jelent a nyugdíjba vonuló óvodapedagógusok helyére óvodapedagógus végzettségű személyt találni. Kimutatások szerint, míg az 1990-es években mintegy 385.000 óvodai férőhelyen több mint 33.000 szakképzett óvodapedagógus dolgozott az országban, addig mára a közel 386.000 óvodai férőhelyre mindössze 30.000 szakképzett óvodapedagógus jut. 2021-ben 1119 fő kezdte meg tanulmányait óvodapedagógus szakon. Az egyetemeken óvodapedagógus szakon tanulók létszáma nem fedi le országosan az üres óvodapedagógusi álláshelyeket.

A friss diplomások pedig az alacsony bérek, az egyébként is magas adminisztratív terhek további növekedése, az alkalmazotti létszámhiány következtében kialakuló túlmunkák magas száma miatt nem tartják vonzónak az óvodapedagógusi hivatást.

Az óvodapedagógusként végzett hallgatók egy része nem Magyarországon helyezkedik el.

Az országos szinten jelentkező óvodapedagógus hiány enyhítése érdekében módosultak az óvodai feladatellátásra vonatkozó előírások. A pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról rendelkező 326/2013. (VIII. 30.) Korm. rendelet 33/B. § (5) bekezdése alapján, ha az óvoda reggel 8.00 óra előtt vagy a délutáni időszakban nem fejlesztő, iskola-előkészítő vagy más, kifejezetten nevelési jellegű foglalkozást szervez, ezen időszakokban a gyermekek felügyeletét nevelő-oktató munkát közvetlenül segítő munkakörben foglalkoztatott személy is elláthatja. E jogszabályváltozás előtt egy óvodai csoportban 2 óra átfedési idővel 2 óvodapedagógus láthatta csak el a gyermekek felügyeletét. Változás történt a nyugdíjas óvodapedagógus megbízási szerződéssel történő foglalkoztatásában is. A megbízási szerződéssel történő foglalkoztatás heti óraszáma 10 óráról 14 órára változott.

Szombathelyen is egyre jobban érezhető az országos tendencia, az óvodapedagógus hiány az önkormányzati óvodákban is megfigyelhető.

Szombathely Megyei Jogú Város Közgyűlése általa alapított Szombathely Visszavár ösztöndíjpályázattal az egyetem elvégzése utáni visszaköltözést kívánta bizonyos szakmáknál ösztönözni. Ilyen szakma az óvodapedagógusi szakma is. Azonban - az első két évet leszámítva – kevés óvodapedagógus hallgató jelentkezett. Ezt mutatja az alábbi táblázat is.

Szombathely Visszavár pályázatban résztvevő óvodapedagógus hallgatók száma:

|  |  |
| --- | --- |
| év | fő |
| 2013. | 10 |
| 2014. |  6 |
| 2015. |  3 |
| 2016. |  1 |
| 2017. |  3 |
| 2018. |  3 |
| 2019. |  4 |
| 2020. |  2 |
| 2021. | nem került meghirdetésre |

A pályázatban résztvevő hallgatók az iskola elvégzése után szombathelyi óvodákban helyezkedtek el. A pályázat forráshiány miatt 2021. évben nem került meghirdetésre.

A 2020/2021 nevelési évben több szombathelyi önkormányzati óvodában a nevelési évet óvodapedagógus hiánnyal tudták elindítani.

Amennyiben az óvoda a meghirdetett óvodapedagógusi álláshelyet nem tudja óvodapedagógussal betölteni (sikertelen pályázat, vagy nem megfelelő pályázó) az alábbi lehetőségekkel élhet:

* nyugdíjas óvodapedagógus foglalkoztatása határozott idejű kinevezéssel - ennek feltétele, hogy a nyugdíjas a foglalkoztatás idejére lemondjon a nyugdíjáról;
* nyugdíjas óvodapedagógus foglalkoztatása megbízási szerződéssel maximum heti 14 órában;
* pedagógiai asszisztens foglakoztatása határozott idejű kinevezéssel a reggeli, vagy/ és a délutáni időszak felügyeletének ellátására.

A szombathelyi önkormányzati óvodákban a betöltetlen óvodapedagógusi álláshelyek betöltése az alábbiak szerint alakult a 2021/2022. nevelési év októberéig:

|  |  |  |
| --- | --- | --- |
| Óvoda | betöltendő álláshelyek száma | foglalkoztatás jellege |
| Szombathelyi Aréna Óvoda | 3 | 3 fő főállású pedagógiai asszisztens |
| Szombathely Barátság Óvoda | 1 | 1 fő nyugdíjas, heti 14 órában megbízási szerződéssel |
| Szombathelyi Benczúr Gyula Utcai Óvoda | --------- | ---------------------------------------- |
| Szombathelyi Donászy Magda Óvoda | 1 (GYES) | 1 fő főállású pedagógiai asszisztens |
| Szombathelyi Gazdag Erzsi Óvoda | 2 | 1 fő nyugdíjas, heti 14 órában megbízási szerződéssel1 fő főállású pedagógiai asszisztens |
| Szombathelyi Hétszínvirág Óvoda | ---------- | ------------------------------------------- |
| Szombathelyi Játéksziget Óvoda | 2 | 2 fő nyugdíjas, heti 14 órában megbízási szerződéssel1 fő főállású pedagógiai asszisztens |
| Szombathelyi Kőrösi Csoma Sándor Utcai Óvoda | 3 | 1 fő nyugdíjas, heti 14 órában megbízási szerződéssel2 fő főállású pedagógiai asszisztens |
| Szombathelyi Margaréta Óvoda | 3 | 2 fő nyugdíjas, heti 14 órában megbízási szerződéssel1 fő főállású pedagógiai asszisztens |
| Szombathelyi Maros Óvoda | --------- | --------------------------------------- |
| Szombathelyi Mesevár Óvoda | 1 | 1 fő nyugdíjas, heti 14 órában megbízási szerződéssel |
| Szombathelyi Mocorgó Óvoda | 1 | 1 főállású nyugdíjas |
| Szombathelyi Napsugár Óvoda | 1 (GYES)1 | 2 fő nyugdíjas, heti 14 órában megbízási szerződéssel |
| Szombathelyi Pipitér Óvoda | 2 | 4 fő nyugdíjas, heti 14 órában megbízási szerződéssel |
| Szombathelyi Szivárvány Óvoda | 5 ( GYED) | 1 főállású nyugdíjas3 fő nyugdíjas, heti 14 órában megbízási szerződéssel1 fő főállású pedagógiai asszisztens |
| Szombathelyi Szűrcsapó Óvoda | 5 | 5 fő főállású pedagógiai asszisztens |
| Szombathelyi Vadvirág Óvoda | 2 (GYES) | 1 fő nyugdíjas, heti 14 órában megbízási szerződéssel1 fő főállású pedagógiai asszisztens |
| Szombathelyi Weöres Sándor Óvoda | ----------- | ------------------------------------------- |

A fenti táblázat alapján elmondható, hogy az óvodavezetők elsősorban nyugdíjas óvodapedagógus alkalmazásával próbálják betölteni a hiányzó helyeket.

Az óvodapedagógusok élnek a nők 40 éves nyugdíjazásának lehetőségével, ugyanakkor egy részük, a nyugdíjazás után megbízási szerződéssel heti 14 órában továbbra is dolgozik, így nem kerül ki a rendszerből. 2021. évben összesen 10 fő ment nyugdíjba, 2022. évben várhatóan 20 fő válik nyugdíjazásra jogosulttá.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2021. október „ ”**

 **/: Dr. László Győző :/**

**HATÁROZATI JAVASLAT**

**……./2021. ( IX.26 ) KOCB. számú határozat**

Szombathely Megyei Jogú Város Közgyűlésének Kulturális, Oktatási és Civil Bizottsága megtárgyalta a „Tájékoztatás Szombathely Megyei Jogú Város Önkormányzata által fenntartott óvodák óvodapedagógusi ellátottságáról**”** című előterjesztést megtárgyalta, és a tájékoztatót elfogadja.

**Felelős:** Putz Attila, a Kulturális, Oktatási és Civil Bizottság elnöke

 Dr. László Győző alpolgármester

 (a végrehajtás előkészítéséért: Vinczéné Dr. Menyhárt Mária,

 az Egészségügyi és Közszolgálati Osztály vezetője)

**Határidő:** azonnal